De fleste bedrifter på New Zealand er stadig familieejede. Men efterhånden ser man også en del selskabsejede bedrifter – virksomhedsbedrifter - eller corporate farms, som de kalder dem. Corporate farms er kendetegnet ved at være ejet af investorer, hvor én af investorerne også har ansvaret for driften i det daglige eller, alternativt, hvor der er en ansat ledelse. Investorerne er typisk landmænd, men der findes virksomhedsbedrifter med eksterne investorer.

For nylig besøgte jeg New Zealand og i den forbindelse også en række mælkeproducenter. En af de bedrifter, jeg besøgte, havde 3000 køer og var ejet af tre investorer. Den ene investor var samtidigt ham, som havde ansvaret for driften, den anden var en rigmand (ejeren af et af New Zealands største revisionsselskaber), og den tredje var en australsk investor.

Et andet eksempel var to rådgivere, som selv havde deres egen bedrift, men som sammen havde investeret i en bedrift med 700 køer. På den var der ansat en manager, som havde ansvaret for driften. Manageren ejede i øvrigt andele i sine forældres bedrift. Et eksempel på involvering og ejerstruktur på kryds og tværs.

**30 pct. er Sharemilking**

Man kan ikke sige ”new zealandsk mælkeproduktion” uden samtidig at sige sharemilking. New Zealand er kendt for sharemilking. Sharemilking er kort sagt en måde, hvorpå en ung landmand kan bygge kapital op til at kunne købe en bedrift senere. Sharemilking-aftalerne indgås som reglen mellem en ung landmand og en lidt ældre landmand. Sharemilking består kort fortalt i, at den unge landmand ejer køerne og afholder de operationelle driftsomkostninger (dyrlæge, avl suppleringsfoder mm), mens den ældre landmand ejer kapaciteterne (jord, malkesystem mm.) og afholder omkostningerne til disse.   
  
Det er sharemilkeren, som passer besætningen og malker køerne. De to parter deler indtægterne mellem sig (fifty-fifty). Konstruktionen er meget enkel, og der findes alle mulige variationer af den. En sharemilking-aftale løber typisk i tre år. Nogle gange forlænges den, men ofte drager sharemilkeren videre til en ny bedrift. I forhold til den samlede mælkeproduktion på New Zealand står sharemilkerne for ca. 30 pct. Det er således ikke en uvæsentlig del af produktionen, der produceres af sharemilkerne.

Fordelene ved sharemilking-systemet er som sagt muligheden for at bygge kapital op. Det tager ca. 10 år for sharemilkeren at bygge tilstrækkelig kapital op til at kunne købe en bedrift. Nogle sharemilkere dropper helt ideen om egen bedrift og fortsætter som sharemilkere. Sharemilking-systemet rummer derudover den fordel, at den unge landmand får mulighed for at prøve, hvad det vil sige at være ”ejer”. De bliver, på en anden måde end ansatte, trænet i at styre omkostningerne. Som ansat har man måske mere fokus på at få det bedste udstyr. Som ejer falder det naturligt også at fokusere på, hvordan det påvirker ens bundlinje.

De fleste konkurser inden for kvægbruget ses imidlertid blandt share-milkere, og det ses af mange som udtryk for, at nogle sharemilkere ikke formår at styre omkostningerne. Flere, jeg talte med dernede, mente at sharemilking-systemet ville komme under pres i fremtiden, fordi det måske blev svært for to familier at leve af indtægterne fra bedriften. Det er dog indtil videre ikke noget, man kan se i statistikkerne.

**New zealandske model måske dansk løsning**  
En alternativ måde at opbygge kapital på, er at investere i andele i virksomhedsbedrifterne. De new-zealandske producenter har ikke haft de samme lånemuligheder som deres danske kolleger. De har derfor været nødt til at finde andre veje i forhold til at opbygge kapital til at kunne investere. Stærk omkostningsstyring, sharemilking og sharefarming har været de primære veje, som de har valgt. I en tid, hvor den finansielle sektor i Danmark mere eller mindre har smækket kassen i over for landbruget, og hvor store udsving i priserne forventes at blive en del af fremtiden, kunne ”den new zealandske model” måske være en del af løsningen i forhold til at kunne egenfinansiere en større andel af investeringerne. Dette ikke mindst set i lyset af den seneste liberalisering af landbrugsloven.

*På Landbrug og Fødevarer, Kvægs kongres den 28. februar og 1. marts kan du høre mere om nye ejerformer, som den nye landbrugslov har muliggjort. Læs mere på* [www.landbrugsinfo.dk/Kvaeg/Dansk-Kvaeg-kongres](https://www.landbrugsinfo.dk/Kvaeg/Dansk-Kvaeg-kongres)